Osnovna škola Kneževi Vinogradi

Referat iz povijesti/geografije

# Naslov referata

Nastavnik: Vedran Hozjan, prof.

Učenik: Ime i Prezime, razred

Kneževi Vinogradi, listopad 2013.

1. **UVOD**

U uvodu ukratko napišemo nešto o svojoj temi, što nas se posebno dojmilo iz iste. Napišemo i ako smo imali problema u pronalasku literature.

1. **OBRADA SADRŽAJA**

U obradu sadržaja postupno iznosimo svoju temu kronološkim slijedom (od početka prema kraju). Iznosimo sve što smo pronašli, osmišljavamo na kakav način ćemo to napisati. Ne pišemo bespotrebne i duge priče, već samo srž (ono bitno) teme koju smo dobili za referat. Odabiremo zanimljivosti iz života onih o kojima pišemo ili pak najzanimljivije trenutke nekih događaja o kojima pišemo.

Referat ne mora biti napisan u elektroničkom obliku (na računalu), možemo ga napisati i rukom. Ali i jedan i drugi oblik **MORAJU** zadovoljiti formu referata koja je zadana.

Referat **NE SMIJE** biti u potpunosti prekopiran iz jednog izvora s Interneta, jer tada je to krađa intelektualnoga vlasništva (nečijeg djela na koje ste vi samo stavili svoje ime).

Za sve zadane referate **OBAVEZNO** se javite školskoj knjižničarki koja će vam rado pomoći u odabiru literature za rad.

Ako koristite Internet kao izvor literature pokušavajte izbjeći stranice wikipedije (hr.wikipedia.org) jer na navedenoj stranici ima puno neistina. Možete ju odabrati kao literaturu, ali nikako ne kao jedini izvor. Svi referati koji budu prekopirani (*copy paste*-ani) s te stranice **BIT ĆE KAŽNJENI NEDOVOLJNOM OCJENOM.**

Obrada sadržaja ne smije biti preduga, a niti manja od dvije stranice teksta, osima ako za temu nema dovoljno literature, a to ću ja, kao vaš nastavnik, znati.

Ako rad pišemo u elektroničkom obliku, pišemo ga veličinom slova 12, poravnavamo ga s obje strane (kao što je poravnat i ovaj tekst).

Naslovna stranica, uvod, obrada sadržaja, zaključak i literatura **MORAJU** biti odvojeni, tj. svaki mora započeti na novoj stranici.

Stranice u referatu moraju biti numerirane (moramo napisati brojeve stranica), ali ne i naslovna stranica.

1. **ZAKLJUČAK**

U zaključku pišemo ono što smo SAMI zaključili o svojoj temi. Što mislimo o tome koliko je ona utjecala na povijest i kakve je ona posljedice uzrokovala.

1. **LITERATURA**

Literatura jesu izvori (knjige, udžbenik, magazini, časopisi, dnevni tisak, Internet) koje smo koristili pri pisanju svog referata.

Literaturu navodimo (bilježimo) abecednim redom po prezimenu autora na sljedeći način:

1. Macan, Trpimir, *Povijest hrvatskoga naroda*, Školska knjiga, Zagreb, 1992.

Dakle, navodimo prvo prezime autora, zatim njegovo ime, naziv djela, izdavača, mjesto izdanja te na kraju godinu izdanja. Sve te podatke pronalazimo na prvoj ispisanoj stranici knjige. Naziv knjige pišemo nakošeno.

Za časopise, magazine i novine napišemo naziv časopisa, njegov broj i godinu izdanja, ime autora članka koji koristimo te njegov naziv koji ćemo isto nakositi, primjerice:

Meridijani, br.5/2008.g., Pero Perić, *Templari u Hrvatskoj*

Internetske stranice ćemo navoditi tako da kopiramo i zalijepimo link na kojem nam se nalazi tekst koji nas zanima. Primjerice:

<http://os-knezevi-vinogradi.skole.hr/nastava/predmeti/povijest>

Svi bi pri pisanju rada **TREBALI** koristiti više različitih izvora literature, minimalno odabrati barem 3 različita izvora.

Ako koristimo knjige, časopise i Internet, tada u popisu literature prvo navodimo knjige, zatim časopise i na kraju internetske stranice.

Svima želim puno uspjeha u pisanju svog referata!